གང་གི་འབྱུང་གནས་མི་ཤེས་པས།།ལོག་པར་སྨྲ་བ་དུ་མ་མཐོང༌།།དེ་ཕྱིར་དག་པ་བརྗོད་ཤེས་ཕྱིར།།ཡི་གེའི་འབྱུང་གནས་བརྗོད་ཐབས་བཤད།།ཁོག་པ་མགྲིན་པ་རྐན་དང་ལྕེ།།སྣ་དང་སྤྱི་བོ་སོ་དང་མཆུ།།སོ་སོ་འམ་ནི་འདུས་པ་ལས།།སྒྲ་རྣམས་ཐམས་ཅད་འབྱུང་བར་བཤད།།ཁོག་པ་མགྲིན་པ་ཐུན་མོང་གནས།།ལྷག་མ་སོ་སོར་ངེས་པ་སྟེ།།བོད་སྐད་གནས་རྣམས་ཐམས་ཅད་ལས།།འབྱུང་བའི་སྒྲ་ཡང་ཡོད་པ་ཡིན།།འ་ཧ་ཨ་ཡི་ཡི་གེ་གསུམ།།ཁོག་པ་མགྲིན་པའི་གནས་ནས་འབྱུང།།ཀ་ཁ་ག་ངའི་ཡི་གེ་བཞི།།རྐན་ཕུག་ལྕེ་རྩེའི་ཆ་ལས་འབྱུང།།ཡ་ཞ་ཅ་ཆ་ཇ་ཉ་ཤ།།བདུན་པོ་ལྕེ་དཀྱིལ་རྐན་དབུས་ལས།།ཏ་ཐ་ད་ན་ར་ལ་དྲུག།ལྕེ་རྩེ་རྐན་མཐའི་རྙིལ་ལས་འབྱུང།།ཙ་ཚ་ཛ་ཟ་ས་ལྔ་པོ།།ལྕེ་རྩེ་སོ་ལས་འབྱུང་བའོ།།པ་ཕ་བ་མ་ཝ་དང་ལྔ།།མཆུ་ལས་རབ་ཏུ་འབྱུང་བ་ཡིན།།ང་ཉ་ན་མའི་ཡི་གེ་བཞི།།རང་རང་གནས་དང་སྣ་ལས་འབྱུང།།ལྷག་མ་གནས་རིམ་ཇི་བཞིན་དུ།།ཅུང་ཟད་ཙམ་གྱིས་དྲག་ཅེས་བརྗོད།།ཨི་ནི་རྐན་ཕུག་ལྕེ་རྩེའི་ཟུར།།ཨུ་ནི་མཆུ་སྨད་ཨེ་རྐན་ཕུག།ཨོ་ནི་མཆུ་སྟོད་སོ་ལས་འབྱུང།།ཡན་ལག་རྣམས་ཀྱང་དེ་ལྟར་འབྱུང།།དྲག་ལ་སྤྱི་བོའི་ཆ་ཅུང་ཟད།།ཡོད་ཅེས་སྔོན་གྱི་མཁས་རྣམས་སྨྲ༑༑དེ་ལྟར་ཡི་གེའི་གནས་ཤེས་ནས།།རང་རང་གནས་ནས་ཕྱུང་སྟེ་བརྗོད།།ཡི་གེའི་མདོ་ཞེས་བྱ་བ་ལས།།འདི་དང་འབྱུང་གནས་མི་འདྲ་ཡོད།།དེ་ནོར་འདི་བདེན་གང་ཡིན་པ།།རང་གི་ཁ་ལྕེ་ཡིད་ལ་དྲིས།།དེ་བཞིན་བོད་ཀྱི་ཡི་གེ་ཡི།།བཀླག་ཐབས་ནོར་བ་དུ་མ་བྱས།།ཀ་ཁ་ཕ་མ་ཀུན་གྱིས་ཤེས།།གང་ཡིན་རང་གི་བློ་ཡིས་དཔྱོད།།དེ་ལྟར་འབྱུང་གནས་ཤེས་བྱས་ནས།།ད་ནི་སྒྲ་ཡི་འབྱིན་ཐབས་བརྗོད།།དེ་ཡང་ཡི་གེའི་གོ་རིམ་བཞིན།།བསླབས་ན་དག་པར་འགྱུར་བ་ཡིན།།དང་པོར་ཀ་ཁ་སུམ་ཅུ་བསླབ།།འབྱུང་གནས་བློ་ལ་ཞེན་པར་བྱ།།དེ་ནས་དེ་ལ་གུག་སྐྱེད་ནི།།བཏགས་ཏེ་ཨི་ལ་གུ་གུ་བརྗོད།།ཨུ་ལ་ཞབས་ཀྱུ་ཨེ་འགྲེང་བུ།།ཨོ་ལ་ན་རོ་བརྗོད་ཅིང་སྦྱར།།དེ་བཞིན་འབྱུང་གནས་ཤེས་པ་ཡིས།།ཁ་ལྕེའི་འགྲོ་ཚུལ་ཡིད་ལ་འཆགས།།དེ་ནས་བརྩེགས་པའི་ཡི་གེ་བསླབ།།བཏགས་པའི་བརྡར་ནི་སྟེ་ཞེས་བྱ།།གང་དང་གང་ལ་གང་བཏགས་པ།།གོ་རིམ་བཞིན་དུ་གནས་ནས་འབྱུང།།དེ་ལ་ར་མགོ་ལྕེ་རྩེ་འདར།།ལ་མགོ་ལྕེ་ཀློད་རྒྱ་ཡང་བསྐྱེད།།ས་མགོ་སོ་ཡི་བར་ནས་འབྱུང།།ལྷག་མ་རྣམས་ཀྱང་དེ་བཞིན་ཤེས།།གལ་ཏེ་མི་ཕྱིན་གྱུར་པ་ནི།།ཡི་གེ་ཕྲལ་ཞིང་བརྗོད་པར་བྱ།།དཔེར་ན་གྲ་ལ་ག་ར་འམ།།སྒྲ་ལ་སྒ་ར་ཇི་བཞིན་དུ།།དེ་ནས་འཕུལ་བ་བསླབ་པར་བྱ།།འས་འཕུལ་ཐོག་མར་རྐན་ནས་འབྱུང།།དས་འཕུལ་ལྕེ་རྩེ་ཀློད་པ་ལས།།བ་མས་འཕུལ་ལ་ཐོག་མར་ནི།།མཆུ་བཙུམས་པ་ལ་ཁྱད་པར་སྣ།།འས་འཕུལ་གྲེ་བའི་ཕུག་ནས་དབྱུང།།འཕུལ་ཤིང་ཞིངབརྩེགས་པའི་ཡི་གེ་ཡང།།གོ་རིམ་བཞིན་དབྱུང་མ་ཕྱིན་ན།།འདི་ཡང་ཕྲལ་ཞིང་བཀླག་པ་སྟེ།།མཁྲ་ལ་མཁའ་ར་ཇི་བཞིན་ནོ།།སྦྱོར་དང་ཕྲལ་ཞིང་ནན་ཏན་བསྐྱེད།།དེ་ཡི་ཕྱི་ནས་ཤིན་ཏུ་སླ།།དེ་ནས་དེ་དག་རྣམས་ལ་ཡང།།གུག་སྐྱེད་བཞི་པོ་སྦྱར་ཞིང་བཀླག།།བརྩེགས་སམ་འཕུལ་ལམ་འཕུལ་ཞིང་བརྩེགས།།ཚེག་བར་གཅིག་ན་ཡི་གེའི་གྲངས།།དུ་ཡོད་དེ་དག་ཐམས་ཅད་ཀྱིས།།གུག་སྐྱེད་མཉམ་པོར་ཐོབ་པ་ཡིན།།དཔེར་ན་སྒྲུ་ལ་སྒུ་རུ་འམ།།སྦྲེ་ལ་སྦེ་རེ་ཇི་བཞིན་ནོ།།དེ་ལྟར་མ་ཤེས་ཐམས་ཅད་ལ།།གུག་སྐྱེད་བཅས་པ་ཕྲལ་ཞིང་སྦྱར།།དེ་དག་ལྕེ་ཡི་ཟུར་ཕྱིན་ནས།།དེ་ནས་དེ་ལ་མཐའ་རྟེན་བསླབ།།མཐའ་རྟེན་གྱིས་ནི་ཡི་གེ་ལ།།བཞག་ཅེས་བྱ་བ་བརྗོད་པར་བྱ།།ཡང་ན་ལུས་དང་མཐའ་རྟེན་གྱིས།།བར་དུ་ལ་ཞེས་བྱ་བ་གཞུག།།སྦྱོར་ཞིང་ཀློག་པའི་དུས་ན་ནི།།མཐའ་རྟེན་ཟུར་ཕྱིན་རབ་ཏུ་བསླབས།།དེ་བས་སྦྱོར་བའི་དུས་ཀྱི་ཚེ༑༑ལུས་ཀྱི་ཡི་གེ་ཟུར་མི་ཕྱིན།།དེ་ཕྱིར་དེ་ལ་ཕན་བྱའི་ཕྱིར།།ནོར་བ་དེ་ཡི་འཕྲད་བཤད་བྱ།།དེ་ལ་རང་གི་ཡུལ་གྱི་སྐད།།མ་དག་པ་ཡི་ནོར་བ་མཐོང།།དབུས་པས་ར་ཡི་མགོ་ཅན་དང།།རྐྱང་པར་འདྲ་ཞིང་ཡ་སྟ་དང།།ར་སྟ་ཡང་ནི་ནོར་བ་ཡོད།།གཙང་པས་མས་འཕུལ་འས་འཕུལ་དུ།།ནོར་ཅིང་ར་ཡི་མགོ་ཅན་དང།།གས་འཕུལ་དས་འཕུལ་ནོར་བ་ཡོད།།རྐན་ཕུག་དང་ནི་ལྕེ་རྩེ་ཡི།།ཡི་གེ་སྦྱར་བ་བཀླག་པར་དཀའ།།དེ་བས་ཡུལ་རྣམས་ཕལ་ཆེར་དུ།།དེ་ནི་ནོར་བ་དག་ཏུ་བརྗོད།།མདོར་ན་སྒྲ་ཡི་འབྱུང་གནས་ལས།།འགལ་འདུའི་ཡི་གེ་བཀླག་པར་དཀའ།།གནས་གཅིག་ནས་ནི་འབྱུང་མོད་ཀྱང།།དྲག་ཞན་འགལ་བར་ནོར་བ་ཡོད།།དབུས་གཙང་གཉིས་ཀའི་ཡུལ་མཐིལ་གྱི།།ཐ་མལ་པ་ཡི་སྐད་རྣམས་ལ།།མཐའ་རྟེན་རྫོགས་པ་རབ་ཏུ་ཉུང།།དེ་བས་བསྡུ་ཚེ་མཐའ་རྟེན་གཟབ།།ད་ནི་རབ་ཏུ་བཤད་པར་བྱ།།བོད་ཀྱི་སྐད་ལ་མི་དགོས་ཀྱང།།ནོར་བའི་འཕྲད་ཉིད་བསྟན་པའི་ཕྱིར།།འདོགས་འབྲེལ་མེད་པ་འགའ་ཡང་བརྗོད།།ཀེ་ཀྱེ་ཁེ་ཁྱེ་གེ་གྱེ་དང།།ངེ་ཉེ་ཀི་ཀྱི་ཁི་ཁྱི་དང།།གི་གྱི་ངི་ཉི་དགེ་དགྱེ་ནོར།།གུག་འགྲེང་ཡ་དང་གནས་གཅིག་ཕྱིར།།ཀྲ་ཏྲ་ཁྲ་ཐྲ་གྲ་དྲ་དྲུག།ཀྲི་ཏྲི་ཁྲི་ཐྲི་དྲི་ལ་སོགས།།གུག་སྐྱེད་བཞི་ཀ་སྦྱར་བ་ཡང།།དེ་དག་ཕན་ཚུན་ནོར་བར་འགྱུར།།དེ་བཞིན་བསྐྲ་བསྟྲ་བསྲ་སྤྲ་དང།།བསྒྲ་བསྦྲ་བསྟྲ་བཟྲ་བཀྲ་བཏྲ་བགྱ།།འགྲ་འདྲ་འགྱ་མགྱ་འབྲ་དགྲ་དྷྲ།།འཁྲ་འཐྲ་འཕྱ་མཁྱ་འཕྲ་མཐྲ་དང།།སྐྲ་སྟྲ་སྲ་སྒྲ་བཟྲ་པྲ།།དེ་ལྟར་དེ་དག་ཐམས་ཅད་ལ།།གུག་སྐྱེད་བཞི་དང་མཐའ་རྟེན་དགུ།།སྦྱར་བ་བཀླག་པ་རབ་ཏུ་དཀའ།།པྱ་དབྱ་སྦྱ་བཤའ་བཅའ་དང་ནི།།གུག་སྐྱེད་མཐའ་རྟེན་བཅས་པ་དཀའ།།ཀྐ་སྐ་རྐ་དཀའ་གྒ་སྒ་རྒ་དགའ།།ངྔ་སྔ་རྔ་དངའ་དཉའ་གཉའ་སྙ་རྙ།།ཏྟ་སྟ་རྟ་གཏའ་རྡ་སྡ་གདའ།།ནྣ་སྣ་རྣ་གནའ་མྨ་སྨ་རྨ་དམའ།།ཙྩ་རྩ་གཙའ་བཙའ་ཀྱ་དཀྱ་རྐྱ།།མཉའ་དམྱ་རྨྱ་བརྙ།བསྙ་སྨྱ་རྨྱ།རྒྱ་དགྱ།བཀྱ་བརྐྱ་བསྐྱ་བསྒྱ་བགྱ་བཀའ་བརྐ་བསྐ།།མངའ་བརྔ་སྔ་རྣམས་ནོར་བར་འགྱུར།།གཙང་པས་དས་འཕུལ་ར་མགོ་རྣམས་སུ་ནོར།།དབུས་པས་འཕུལ་དང་ར་ས་རྐྱང་པ་ནི།།ནོར་གྱུར་གུག་སྐྱེད་མཐའ་རྟེན་བཅས་དང་འདྲ།།དེ་བས་གུག་སྐྱེད་མཐའ་རྟེན་བཅས་པ་བསླབས།།ཀླ་གླ་རླ་སླ་ལླ་བླ་བརླ།།འདི་ལ་གུག་སྐྱེད་མཐའ་རྟེན་བསླབ།།མི་ཉི་མྱི་མྱ་ཉ་ནྱ་དྲུག།སླ་སྟེ་ནོར་མེད་དེ་བས་བསླབ།།མཁའ་འཁའ་མགའ་འགའ་མངའ་དངའ་འདིར།།མདའ་འདའ་ལ་སོགས་འས་འཕུལ་དང།།མས་འཕུལ་བ་ནི་ནོར་མི་བྱ།།འཕྱ་འཆའ་འབྱ་འཇ་སྨྲ་དམྲ་སོགས།།འདི་དག་ཀུན་ལའང་གུག་སྐྱེད་དང།།མཐའ་རྟེན་སྦྱར་ཞིང་ལེགས་པར་བསླབ།།དེ་བཞིན་ཡི་གེ་བཀླག་དཀའ་བ།།རང་རང་བློ་གྲོས་དག་གིས་སྦྱར།།དེ་ལྟར་སྦྱོར་ཀློག་སློབ་པའི་ཚེ།།ནན་ཏན་བསྐྱེད་ན་ཕྱི་ནས་སླ།།སྦྱོར་ཀློག་ལྷག་ཆད་མེད་གྱུར་ན།།ཚིག་གི་བར་དུ་རྐྱང་སྡུད་བྱ།།དེ་ཚེ་སྒྲ་ལ་རབ་ཏུ་འབད།།ཤིན་ཏུ་དལ་བ་ཡིད་ལ་བཞག།ཚིག་སྡུད་འོག་མར་འདྲེས་འགོས་ཏེ།།དཔེར་ན་དགྲ་བཅོམ་སྒྲ་བཅོམ་བཞིན།།དེ་ལྟར་བཀླག་ན་འབྱོངས་པའི་ཚེ།།དེ་ལ་ངེས་པ་མང་དུ་སྐྱེ།།ཚིག་སྡུད་ནོར་བ་མེད་གྱུར་ཅིང།།ཤིན་ཏུ་མྱུར་བར་གྱུར་བའི་ཚེ།།མིང་གི་མཚམས་སུ་བསྡུ་བར་བྱ།།ཕྲད་ཀྱི་ཚིག་རྣམས་རྐྱང་པར་བཀླག།དེ་ལྟར་རབ་ཏུ་ཤེས་གྱུར་ནས།།ཕྲད་ཚིག་སྔ་མའི་ཁོངས་སུ་བསྡུ།།དེ་ལྟར་གཉིས་སྡུད་གསུམ་སྡུད་ཚེ།།མཐའ་རྟེན་ཚིག་རྣམས་རྫོགས་པར་བརྗོད།།གལ་ཏེ་མཐའ་རྟེན་མ་གཟབ་ན།།དེ་ཡི་ཟུར་རྣམས་ཆག་པར་འགྱུར།།དེ་བས་མཐའ་རྟེན་དཀའ་བ་ཡི།།ཚིག་རྣམས་ཀྱང་ནི་སྦྱར་བར་བྱ།།སངས་རྒྱས་བཅོམ་ལྡན་འདས་ཞེས་དང།།དེ་བཞིན་གཤེགས་པ་དགྲ་བཅོམ་དང༌།།ཡང་དག་རྫོགས་པའི་སངས་རྒྱས་དང༌།།སློབ་དཔོན་བྱང་ཆུབ་སེམས་དཔའ་སོགས།།བརྗོད་པ་རབ་ཏུ་དཀའ་བ་ཡིན།།མིང་མཐར་ཝ་སྒྲ་དབྱུང་དཀའ་སྟེ།།ར་ལ་ང་མཐར་དེ་ནོར་ཞིང།།གཞན་དག་ལ་ནི་ར་ནོར་འགྱུར།།ང་པ་ག་ད་ལ་སོགས་པའི།།གོང་འོག་ཚིག་འཕྲོ་འགལ་འདུ་དང།།བྱིན་ནོ་འགྱུར་རོ་བྱེད་དོ་དང།།འགལ་ལོ་བསམ་མོ་ལ་སོགས་པ།།བསྟབས་པའི་ཟུར་ཡང་འབྱུང་དཀའ་བས།།དེ་ཕྱིར་ལྕེ་ལ་གང་མི་བདེ།།དབྱུང་བར་དཀའ་བའི་ཚིག་རྣམས་ཀྱི།།ཟུར་རྣམས་རབ་ཏུ་དབྱུང་བར་བྱ།།དེ་ལྟར་གཉིས་གསུམ་སྡུད་པ་ལས།།སྒྲ་ཟུར་ཕྱིན་པ་མ་ནོར་ཚེ།།སྐད་དང་རྗེས་སུ་མཐུན་པ་ཡི།།ཀློག་གི་སྐད་ལ་བསྐྱོན་ཏེ་བཀླག།ཚིགས་བཅད་རྣམས་ལ་བཅད་ཅིང་བཀླག།ལྷུག་པ་རྣམས་ལ་བསྲིང་བར་བྱ།།དེ་ཚེ་ཤིན་ཏུ་མགྱོགས་གྱུར་བས།།ཤིན་ཏུ་ཐེག་པ་གལ་ཡང་ཆེ།།ཀློག་སྐད་སློབ་ལ་ཐོག་མའི་ཚེ།།བཀླག་པ་སླ་ལ་བསླབ་པར་བྱ།།དེ་ནས་དལ་བར་བྱ་བ་དང།།དབུགས་ཐག་སྲིང་བ་ཉིད་ལ་བསླབ།།ཟུར་ཕྱིན་མ་ནོར་ལྷག་ཆད་མེད།།སྒྲ་སྐད་མཉམ་ལ་ཐོགས་རྡུགས་མེད།།དལ་ཞིང་མགྲིན་པ་རབ་ཏུ་སྙན།།ཀློག་མཐར་ཕྱིན་པའི་ཚད་ཡིན་ནོ།།ངག་གིས་དེ་ལྟར་མ་ཤེས་ན།།ཡིད་ཀྱིས་ཤེས་པས་ཅི་ཞིག་ཕན།།ཐོས་པས་འགྲངས་ལ་མི་ཕན་ཞིང།།དེ་ཕྱིར་དང་པོ་ལེགས་པར་བསླབ།།མ་དག་པ་ཅིག་སྔར་ཤེས་ནས།།སྦྱོར་བ་འམ་ནི་རྐྱང་ཀློག་ཏུ།།བཤིག་ནས་བསླབས་ན་མཁས་པར་འགྱུར།།།།